Joventut i Infància comença la formació dels nous corresponsals dels instituts de secundària
10 de setembre 2020

  

![](/media/yu2becgb/88c_formacion-corresponsales-ies-juventud.jpg)  
  

La Regidoria de Joventut i Infància de l'Ajuntament de Sagunt ha començat la formació dels nous corresponsals dels IES, un dels programes dirigits als adolescents amb què compta la delegació.

  

Este programa treballa en els instituts de Sagunt a través dels corresponsals, un grup de participació format per alumnat de secundària. Este alumnat, prop de seixanta en este exercici, són l'enllaç entre la regidoria i els centres de secundària, i s'encarreguen de fer de corretja de transmissió entre els jóvens del municipi i les activitats que es desenvolupen en el Casal Jove i en el Centre Cultural Mario Monreal. La gran majoria continuen d'anys anteriors i se sumen uns dotze enguany els quals ja van tindre reunions al juliol, en les quals se'ls va exposar les novetats del projecte i se'ls va explicar les activitats i funcions del Casal Jove i la Regidoria de Joventut i Infància. Ara, ja al setembre, es reprenen les trobades i les jornades de formació, per a cohesionar el grup, afavorir que es coneguen i establir les bases d'aquells temes que es treballaran durant el curs escolar.

  

Per a enguany, el programa Corresponsals IES comptarà amb dos grans blocs d'activitats, un format pel grup de Participació i un altre pel grup d'Oci Alternatiu. El primer grup, format per 30 jóvens, té la missió de treballar per a preservar i millorar l'entorn social juvenil ateses aquelles situacions i problemàtiques que afecten la seua generació o entorn i tractant d'aportar el seu gra d'arena a una transformació social. Així realitzaran campanyes de sensibilització entre la població juvenil sobre els temes que més els afecten. Mentrestant, el segon grup, treballarà per a oferir una alternativa d'oci gratuït, participatiu i creatiu als jóvens de la seua generació mitjançant la planificació i desenvolupament d'activitats que a més impliquen el desenvolupament d'hàbits de vida saludables. Sempre en estreta col·laboració amb la Regidoria de Joventut i Infància. Així, seran ells i elles els qui organitzaran i dinamitzaran activitats d'oci durant el curs escolar. Es tracta de fer un oci per a jóvens fet per jóvens. 

  

**Un oci per a joves fet per jóvens**

  

Per tant, una de les funcions dels Corresponsals és la de dissenyar i programar els tallers i activitats de l'oci alternatiu, igualitari i gratuït que desenvolupa la regidoria a través del programa Lluna Plena. I també, una altra funció és la de millorar la seua formació en temes com la prevenció del consum d'alcohol i la prevenció del joc en línia o altres temes com la diversitat sexual, habilitats comunicatives, assetjament escolar, a més de dinàmiques de treball en grup i en equip o treballar el concepte d'oci alternatiu i saludable.

  

Esta formació els permetrà desenvolupar activitats en els centres educatius (com ara tallers a les aules i campanyes de sensibilització) i activitats d'oci alternatiu Lluna Plena, on els protagonistes són els propis jóvens que aporten la seua anàlisi personal de la realitat que estan vivint i el seu llenguatge i tècniques de comunicació, però sobretot se'ls fa partícips i responsables d'un canvi social. A més, continuaran amb l'organització i dinamització d'oci alternatiu Lluna Plena en els dos nuclis de població.

  

A més dels prop de seixanta jóvens de cursos entre 3r d'ESO i 1r de batxiller, se sumen altres quinze jóvens majors de 18 anys que, després de diversos anys com a corresponsals, han volgut continuar amb la seua labor en este programa de la Regidoria de Joventut i Infància, guiant els corresponsals més jóvens i liderant l'oferta d'oci alternatiu nocturn de la regidoria a través del programa Lluna Plena.

  

Segons explica el regidor de Joventut i Infància, Guillermo Sampedro, «**el programa Corresponsals ens acosta als instituts i a conéixer la realitat dels adolescents. És una iniciativa que funciona molt bé i que suposa una part molt important entre les propostes de la regidoria. Els propis corresponsals són una extensió de la regidoria a les aules, la nostra veu en els centres de secundària, per la qual cosa la seua labor és fonamental perquè les accions del Casal Jove arriben a la gent jove i també per a conéixer, de primera mà, els seus problemes i necessitats**».

En este sentit, els corresponsals efectuen tasques d'informació sobre les accions del Casal Jove en els propis centres, atenent personalment les consultes i dubtes d'altres alumnes i donant resposta a les demandes informatives, a més de difondre i dinamitzar les activitats que desenvolupa la Regidoria de Joventut i Infància dirigides als adolescents de Sagunt. També col·laboren amb el personal tècnic del Casal Jove en tallers, campanyes informatives i moltes altres activitats. Així mateix, també són els i les corresponsals els qui organitzen i participen en la Lluna Plena, el programa d'oci alternatiu del Casal Jove, una iniciativa que ells planifiquen i desenvolupen, gestionant, d'esta manera, els adolescents el seu propi oci i augmentant l'apoderament dels jóvens del municipi.

*   [](http://www.facebook.com/sharer.php?u=https://aytosagunto.es/va/actualitat/joventut-i-infancia-comenca-la-formacio-dels-nous-corresponsals-dels-instituts-de-secundaria/ "Facebook")
*   [](http://twitter.com/share?url=https://aytosagunto.es/va/actualitat/joventut-i-infancia-comenca-la-formacio-dels-nous-corresponsals-dels-instituts-de-secundaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-i-infancia-comenca-la-formacio-dels-nous-corresponsals-dels-instituts-de-secundaria/ "Linked In")
*   [](mailto:?body=https://aytosagunto.es/va/actualitat/joventut-i-infancia-comenca-la-formacio-dels-nous-corresponsals-dels-instituts-de-secundaria/)